LidanRubinov/Halacha-QA huggingface dataset:
שאלה: משחק שש בש נגד המחשב: האם מותר לשחק שש בש נגד עם המחשב? האם יש פה ענין של משחק בקוביה?
תשובה: המושג משחק בקוביא מופיע ברשימת פסולי העדות במשנה במסכת סנהדרין פרק שלישי. בגמרא יש לכך שני טעמים: א) המשחק בקוביא הריהו גזלן, כי מי שהפסיד לא נתן מעותיו בלב שלם. טעם זה אינו שייך כמובן במשחק מול מחשב. ב) אדם כזה אינו עוסק בישובו של עולם   טעם זה אינו עוסק במישור האיסורי אלא במישור האנושי הפשוט, אדם זה מכלה זמנו לריק, ואי אפשר לסמוך על אדם כזה שיקפיד לומר אמת. כמובן שבעיה זו שייכת גם במשחק מול מחשב אם מגזימים בכך, וכאן הדבר קשור לדיון כללי ביחס למקומה של 'תרבות הפנאי'. באופן כללי היהדות מלמדת אותנו שהאדם נברא כדי שימלא את חייו במעשים עם תכלית ומשמעות, אלא שיש מקום ל'התאווררות' לפי הצורך. הרב יעקב כהן
שאלה: חופשה קצרה בחו"ל: מאז שהתחלתי את דרכי בתשובה, בחסדי השי"ת, הריני לומד ע"מ לקיים וב"ה היום אני שומר תורה ומצוות וקובע עיתים לתורה (אינני אברך לצערי), לאחר שחופשות קיץ (בתי מלון, ים, בריכה, וכיו"ב) ירדו מהפרק, שמחתי לגלות כי חופשות חורף באתרים מושלגים מתאימים לי מאוד (לכאורה) - כולם לבושים בצניעות, יש בית מלון כשר, ביכנ"ס וספר תורה, במשך היום קצת גולשים בשלג, הגלישה בשלג וההרים הלבנים מרחיבים את הדעת, ובכלל הבריאה מעוררת יראה ואהבת ה, בערב יש זמן ללמוד בנחת, וכעבור שבוע חוזרים לארצנו הקדושה. משום מה, מתוך כל השינויים מחיים חילוניים לחיים יהודיים, דווקא זה אחד הדברים הקשים ביותר לוויתור. אני בוודאי נשמע מגוחך, וזה נכון - "צרות של עשירים" לעומת הקשיים של עם ישראל, ובכל זאת זה מטריד אותי. קיבלתי על עצמי בלי נדר לא לנסוע במיוחד לחופשה כזו (למרות שאם זה איסור תורה, אז מן הסתם נשבעתי על זה כבר בהר סיני.), ומאוד קשה לי עם זה, במיוחד למראה המוני שומרי מצוות נוסעים - אשר אותם אני דן לכף זכות כי בוודאי יש להם תירוץ טוב, וכן לאור ה"קלות" שבנסיעה לחו"ל לצורך עבודה - ואכן אני נוסע לעיתים מטעם מקום עבודתי (משתדל למעט ככל שניתן). שאלתי היא, האם יש איזה צד להתיר חופשה כזאת?אם אזדמן לחו"ל מטעם העבודה, האם אפשר להשאר עוד כמה ימים לצורך החופשה הנ"ל?
תשובה: יש דעות בהלכה שנסיעה לזמן קצר להתאווררות בחוץ לארץ מותרת ואין בזה איסור תורה. על כן יכול אתה להתעכב מספר ימים בחו"ל לגלישה בשלג. אם אמנם כל יום בארץ ישראל הוא יקר כי נמצאים בקרבת ד' יותר, אבל אם בלוי זה יתן לך רעננות וכוחות שגם ישמשו לעבודת ד' כאמור יש היתר לכך. הוראה זו אינה כללית אלא לך לפי פרטי שאלתך.
שאלה: עדים זוממים: כיצד יתכן שכאשר עדים זוממים זממו כנגד אדם והצליחו במזימה ומענישים אותו והורגים אותו, העדים הזוממים משוחררים, ואילו כאשר גילו אותם בזממם מענישים אותם?
תשובה: זו שאלה מעניינת ובדברי חכמים ניתנו לה כמה הסברים. אכתוב אחד מהם - כאשר העדים הצליחו בזממם אז עונש בידי אדם אינו מספיק, ויש למסור את עונשם בידי שמים שיענישום עונש חמור יותר. הרב יעקב כהן
שאלה: אבלות על הורים ובנים: מדוע על הורים נוהגים דיני אבלות י"ב חדשים ועל בנים ל ימים "בלבד"?
תשובה: האבלות על הורים י"ב חודש היא מנהג, וטעמו הוא כיבוד הורים. טעם זה אינו שייך כמובן באבלות של הורים על בניהם. הרב יעקב כהן
שאלה: תפילה ל המדינה: האם בתפילה ל המדינה עומד גם הספר תורה (וכך כולם חייבים לעמוד) או שזה סתם טירחה להעמיד את ספר התורה בשביל ברכה זו? מכאשר תיקנו את התפילה ל המדינה, מה התכוונו? שיעמוד או לא?
תשובה: הרבנות לא תיקנה עמידה בתפילה זו אולם נהגו לעמוד משום כבוד הממלכתיות. ואחרי שנהגו כן מי שיושב ייחשב כפורש מהציבור. הספרדים נוהגים לומר זאת בשעת פתיחת ההיכל כשהציבור עומד.
שאלה: הרהורי עברה קשים מן העברה: שמעתי "שהרהורי עברה קשים מן העברה" 1.האם זה נחשב לי כמו שביצעתי את העברה?2.האם כבוד הרב יכל לבאר לי את העניין?
תשובה: אין הרהור נחשב כמעשה. אך כיון שהוא במחשבה בחלק הרוחני של האדם שהוא היותר חשוב, על כן הוא חמור יותר מעצם הפעולה של העבירה. ואפילו בשעת העבירה המחשבה יותר חמורה מהמעשה. אמנם מבחינת התשובה יותר קל לשוב בתשובה על הרהורים מאשר על מעשים כי הם כבר נתגשמו בפועל. אבל כמובן על הכל אפשר לשוב.
שאלה: תענית ציבור ונסיעה - המשך: לגבי אילוץ נסיעה בתענית במסגרת העבודה, הרב ענה שיש לקחת חופש מהעבודה ולהתענות. במצב המדובר זה לא כ"כ אפשרי, כיון שמבחינת יחסי העבודה מדובר במצב בו קשה מאד להתחמק מהנסיעה ביום זה (ליום עיון). יש לציין גם שלא כל אחד מוכן "ללכת עד הסוף" עם ההקפדה על הלכות דרבנן במצבים כאלה. מה הרב ממליץ לעשות?
תשובה: צריך לעשות הכל בשביל לצום כפי שתקנו לנו ח. תקום מוקדם בבבוקר לפני התחלת הצום ותאכל אז, ותשתדל להתאמץ כמה שפחות.
שאלה: קנייה זולה במיוחד: ישנה חנות לספרי קודש שמוכרת במחירים מאוד זולים, והמוכר לא נותן קבלה. האם מותר לקנות שם, הרי באותו כסף אני יכול לקנות יותר ספרים, ומן הסתם לא הייתי קונה את כולם במחיר יותר יקר. כמו כן, אני לא בטוח שהמוכר מעלים מס, אבל קשה לי להאמין שהוא לא מעלים. אני יודע שגם אם זה מותר, זה לא אידאלי, אבל מצד שני מדובר על ספרים שעוזרים לי ישירות בעבודת ה, אז אולי "שווה" לותר על מידת חסידות בשביל זה (וכמו כן בנושאים דומים)?
תשובה: כפי שכתבת בשאלתך, ודאי שזה לא אידיאלי, אבל חובת ת המס חלה על המוכר ולא על הקונה, ולכן אם הוא מעלים מס זו בעיה שלו ולא בעיה שלך. למרות זאת, ודאי שאין זו מידת חסידות לקנות מאדם כזה.
שאלה: סיפור אישי מהשואה - המשך 2: " סיפור אישי מהשואה מאדם שאינו מאמין " הדהימה אותי. אני הקטן, שאיני עוסק בחינוך, ודאי שאיני פוסק הלכה, ובקושי יודע מעט שבמעט, זועזעתי מהתשובה, ובעצם גם מהשאלה. דומני שאין צורך להרחיב. אם יש חשש ל"פסול" חלילה בדברים שישא ניצול שואה שאינו דתי, הלא אפשר לשוחח עמו קודם שיוזמן ולהסביר לו שיש חששות, ובכך ללבן ולסכם דברים מראש. אני כיהודי, שמנסה ללמד עצמו לאהבת הזולת, ממש נפגעתי ונעלבתי. אני בן להורים שאינם ניצולי שואה.
תשובה: בעניין סיפור אישי מהשואה מאדם שאינו מאמין. כמובן, אם נבדק הדבר מראש וידוע שאין בזה שום נזק לא של תאורים קשים מדי ולא של ביטויי כפירה או התרסה כנגד ריבונו של עולם- אין בזה מניעה. אבל, אם מזמינים מישהו שלא ידוע איך ידבר או מה יספר יש לחשוש לנזק חינוכי וזה לא רק בעניין השואה. יש לנו נסיון רב ממרצים שבאו לפי הזמנה ופגו ברגשות הציבור בצורה קשה. ידוע שהשואה הוא נושא טעון רגשות ועלול להיות חשש שייאמרו דברים קשים ופוגעים. מתוך רצון שלא לגרום צער למספר בפרט כשהוא אורח אנו עלולים להיקלע למבוך לא נעים. אם תשאל כל איש חינוך ולא רק רב, תראה שלא בקלות יסכים לביקור של מרצה שאיננו מוכר מראש. ברבים מבתי הספר החילוניים אוסרים על כניסת רבנים מחשש שמא יטיפו לחזור בתשובה ומדוע יש להתלונן על מוסדות דתיים יותר מאשר על אחרים. לתחילת הדיון. להמשך הדיון בנושא.
שאלה: הפרשת חלה: כהן או אשת כהן, לוי או אשת לוי, שקיבלו תרומות או מעשרות מישראל תוצרת אחד מחמשת מיני דגן החייבים בהפרשת חלה, האם גם הם חייבים להפריש חלה כשהם מכינים בצק בכמות שחייבת בהפרשה? ואם כן למי הכהן מפריש את החלה הרי הוא כהן שמקבל את ההפרשה מישראל?
תשובה: כהן שעשה חלה מעיסה החייבת, הרי זה מפריש חלה, אלא שאינו יכול לאוכלה כיוון שכולנו טמאי מתים, ועל כן ישרפנה באש. בברכת התורה והארץ הרב יהודה הלוי עמיחי
שאלה: 70 אומות?: איך ח כותבים שיש 70 אומות, והלא יש הרבה יותר!
תשובה: 70 אומות הן 70 האומות המנויות בפרשת נח לאחר המבול, והמפרשים מסבירים שכל אומה מייצגת כח רוחני, וכך לדוגמא 'שר של מצרים' הוא הכח הרוחני המחייה את אומת מצרים. כיום באופן פיזי האומות אמנם מעורבות זו בזו, אבל השורשים הרוחניים של האומות עומדים בעינם. שורשים רוחניים אלו מתבטאים גם בהבדלים בין הנפשות, וכך למשל יש אומה שבולטת בה תכונת הנדיבות, האכזריות, פיתוח השכל וכו'. נציין כי הרב קוק כותב שעם ישראל כולל את תמצית כל הכוחות, ואילו האומות מפתחות כל כוח בנפרד עד שבסופו של דבר עם ישראל משתמש בכל הפיתוחים הללו. הרב יעקב כהן
שאלה: עדיף צבע לבן או ציציות בחוץ?: חייל שנאמר לו שהוא יכול ללבוש או ציצית עם פתילות לבנות בתוך המכנסיים, או פתילות בצבע המדים ואז יוכל להוציא אותה, מה עדיף ומדוע?
תשובה: הרמב"ם סובר שצבע חוטי הציצית צריכים להיות בצבע הבגד, ור"י (מבעלי התוספות) סובר שחוטי הציצית צריכים להיות בצבע לבן. למעשה נהגו כולם כדברי ר"י, אבל חשוב להדגיש שגם ר"י מודה לרמב"ם שמותר שחוטי הציצית יהיו בצבע הבגד, רק שעדיף בצבע לבן. מסיבה זו עדיף שחייל ילך עם ציצית בצבע הבגד (חאקי) בחוץ ויקיים מצות "וראיתם אותו", מאשר שילך עם ציצית שחוטיה לבנים ויבטל מצות "וראיתם אותו".
שאלה: ברכתו של לחם שיפון: רציתי לשאול מה הברכה על לחם העשוי מקמח שיפון? ומה הברכה של קרקר העשוי מקמח שיפון?
תשובה: דין ברכת חמשת מיני דגן, שהם: חטה, שעורה, כוסמין (שאינו הכוסמת המצויה בימינו שהיא מין קטנית), שבולת שועל ושיפון, שווה. אם טחנן לקמח ואפה מהם לחם ברכתם "המוציא". ואם עשה מהם קרקר, שיש לו דין של פת הבאה בכיסנין, ברכתם "בורא מיני מזונות" אלא אם כן אכל מהם שיעור קביעת סעודה. (וזאת הברכה פרק י"ב עמוד 104)
שאלה: תפילה לעצירת גשמים?: מדוע מתחילים לומר ותן טל ומטר רק בז בחשון במקום במוצאי החג כמו בפסח? כמה עולי רגל יש לנו בבבל? ומדוע בי"ז מוצאין תיבה לרחובה של עיר? אחרי 10 ימים?
תשובה: אמנם היה מקום להזכיר את הגשם מתחילת חג סוכות, שכבר אז מתחיל זמן הגשמים, אלא הואיל והגשם נחשב לסימן קללה בחג הסוכות, כשהוא יורד אי אפשר לקיים את מצוות הישיבה בסוכה, לפיכך אין מזכירים אותו בחג הסוכות. וקבעו להתחיל להזכירו בתפילת המוסף של שמיני עצרת,שאז כל הציבור נמצא בבית הכנסת, ויכולים להכריז בפני כולם להתחיל להזכיר גשם. אבל לתפילת ערבית לא כולם באים, ולפני תפילת שחרית אי אפשר להכריז, שאין להפסיק בין גאולה לתפילה. שו"ע או"ח קי"ד,סעיף א-ב. אבל את בקשת הגשמים דחו ב-15 יום,לליל שביעי בחשוון.וזאת כדי שאחרון עולי הרגל, שבא מנהר פרת, יספיק לחזור לביתו בלא שירד עליו גשם בדרכו. ואף אחרי החורבן לא נתבטל המנהג, מפני שכל מנהג שמזכיר את הימים הגדולים של בית המקדש עמד על מכונו, חביב עלינו מאד ואיננו רוצים לבטלו. ורק אחרי שיבנה במהרה בימנו, תוכל הסנהדרין להחליט לשנות את זמן תחילת שאילת גשמים. בי"ז בחשוון היחידים מתענים, ובר"ח כסליו 3 תעניות על הציבור וכו ורק בתעניות אלו של הציבור מוציאים תיבה לרחובה של עיר ובגמרא מוזכר למה מוציאים, לומר לקב"ה זעקנו בבית כנסת ולא נענינו נבזה את עצמינו ברחוב אולי נענה. הרב יאיר פרייליך
שאלה: המנונים במסדר: אצלנו בסניף, במסדר בשבת, שרים שלושה המנונים לפי הסדר כדלקמן: 1. התקווה 2. אני מאמין 3. המנון תנועת עזרא האם צריך לשיר את "אני מאמין" לפני "התקווה"? אנחנו חיים עפ"י התורה, לאחר מכן מדינה.
תשובה: אין דינים בשולחן ערוך בנוגע לשאלתך. אולם לדעתי אתה צודק. או שאני מאמין יהיה בסוף לאחר הימנון עזרא או שיהיה ראשון. ובהצלחה בפעילותכם לתורה ותעודה.
שאלה: לשון הרע בחדר מורים: מהם הגבולות שמורה צריך להציב לעצמו, כאשר הוא נדרש להעריך תלמיד? פעמים רבות שהמורים גולשים להעברת בדיחות על חשבון התלמידים. פעמים רבות שגם המידע ההכרחי הוא מצחיק וגורם לרכילויות אצל שאר המורים. מה אפשר לעשות? כיצד יש להעביר דיווח על תלמיד? על מה מורה עובר כאשר הוא מספר לשון הרע על תלמיד?
תשובה: המורים צריכים להתייחס לישיבות אלו כאל ישיבות צוות שבאות לתקן את התלמיד, ויתייחסו לכל תלמיד בכובד ראש. אין זה מכובד ולא לעניין כלל שיצחקו על חשבונו של התלמיד. אדרבה, צריך לרחם עליו שהוא לא עומד במטלות שלו. צריך פשוט לדבר לגופו של ענין.
שאלה: מוזיקה בהקשר נוצרי: אני מכיר את האיסור על מוזיקה כנסייתית. אני שואל על יצירה שנקראת רפורמציה ונכתבה על ידי מנדלסון לציון שלוש מאות שנה לפרוטסנטיות. איני חושב שהיא נוגנה בכנסיה, אך ההקשר של כתיבתה הוא הבעיה. האם מותר לשומעה?
תשובה: מותר.
שאלה: יחסנו למצב הבריאותי של שרון: מה צריך להיות היחס שלנו למצב הבריאותי של שרון? האם מותר להתפלל לרפואתו, האם אנחנו צריכים להיות עצובים בגלל זה? או שמא אנחנו צריכים להיות שמחים שהאדם הזה שנלחם כל כך נגד הדת שלנו לא מתפקד?
תשובה: אנחנו ממשיכים להתפלל שד' יעמיד בראש המדינה אנשי חיל יראי אלוקים אנשי אמת שונאי בצע. אנשים שישמרו על ארץ ישראל בידינו. יש מרגישים שמחלתו של שרון היא ממעטת את הסכנה לעקירות נוספות וזה גורם הקלה גדולה בלב. היה בלב רבים כעס עמוק עליו בשל העקירה של גוש קטיף והם רואים שנתקיימו דברי חכמים שאין מקיפים בחלול ד' והעקירה היתה חילול ד'. אולם המציאות מורכבת והשאלה במקומה. להמשך הדיון בנושא.
שאלה: תפילה ל אריאל שרון : האם להתפלל על אריאל שרון?
תשובה: כן. על אריאל שרון האדם שיש לו זכויות רבות יש להתפלל יחד עם כל חולי עם ישראל. על ראש הממשלה אין צורך להתפלל כי לדעת המומחים הוא כבר לא יוכל לחזור לתפקידו. להמשך הדיון בנושא.
שאלה: צרכי רבים לגנב: מה הדוגמאות של צרכי רבים למי שגנב ולא מכיר את האדם שגנב ממנו. מדובר שהגנב הוא חילוני ואולי הוא לא נכנס אפילו לבית כנסת לקרוא סידור.
תשובה: מי שגנב ואינו יודע למי להחזיר מפני שהוא גנב מהרבים, יתרום לצרכי רבים שכנראה מהם הוא גנב. לדוגמה: אם גנב מאנשי שכונה מסוימת, שיתרום להקמת ברזיה או ספסל במקום, כך שיש סיכוי שמי שנפגע ממנו בעבר יהנה ממנו כעת. זו אינה תשובה מעולה, שהרי מעיקר הדין צריך להחזיר את הגניבה לנגנב, אך גם זו דרך תשובה המופיעה בספרים.
שאלה: משיחת משחה ורחצת תינוק בשבת: האם מותר למרוח משחה למניעת אדמומיות חיתולים לתינוק בשבת? האם מותר להשתמש בשבת במים שהוחמו מבעוד יום בדוד חשמלי (אשר כובה לפני השבת) בזמן שאין אפשרות לסגור את ברז המיים הקרים הנכנסים אל הדוד?
תשובה: אם המשחה נוזלית, מותר, אבל אם היא לא נוזלית, אין להשתמש במשחה זו. ואפשר למרוח שכבה ישירות מהשפורפרת על אותו מקום ללא מריחתה ביד, ובסגירת הטיטול היא מתמרחת מאליה. ואם המשחה נספגת בעור ולא נשארת שכבה של משחה על העור, אפשר להקל למרוח ממש לצורך התינוק. וגם לגבי מים חמים אפשר להקל לצורך התינוק.
שאלה: טלויזיה בבית - יתרונות וחסרונות: לנו אין טלויזיה בבית ואנחנו מאוד מרוצים מהמצב. יש לנו ילדים קטנים מאוד שכרגע זה לא חסר להם, אבל תמיד מקנן החשש שכשהילדים יגדלו ויתחילו לראות טלויזיה במקומות אחרים (לא בבית) הם יתלהבו יותר מדי ויראו טלויזיה בלי בקרה. איך ניתן למנוע את המצב? האם הפתרון הוא להכניס טלויזיה ולבקר מאוד את כל מה שהילדים ואנחנו רואים?
תשובה: אין להכניס טלויזיה הביתה מסיבה זו, משום שכל האיסורים שהם ודאי יראו גוברים על החשש שאתם מעלים. צריך להסביר מקטנות שזהו מכשיר שרובו שלילי, ולתת להם תחליפים בצורת תוכנות מחשב וכדומה.
שאלה: תפילת ערבית - "פותח שערים": בתפילת ערבית אומרים "פותח שערים ". 1. מה הכוונה? 2. אילו שערים מדובר? 3. אם פותח שערים אז למה בערבית ולא בשחרית?
תשובה: הגמרא בירושלמי (ראש השנה פרק שני הלכה ד) מביאה שיש שלוש מאות שישים וחמש חלונות ברקיע מהם מאה שמונים ושתים במזרח ומאה שמונים ושתים במערב. פירוש הדברים הוא, שיש מאה שמונים ושתים מקומות מהם יוצאת השמש בבוקר וכנגדם מאה שמונים ושתים מקומות בהם היא שוקעת בערב וכל יום יוצאת השמש במקום אחר ושוקעת במקום אחר מהיום שעבר ולכן אורך היום מתארך או מתקצר לפי עונות השנה. במילים פותח שערים אנחנו מתכוונים לחלונות אלו. שערים אלו נפתחים גם בבוקר וגם בלילה אבל יש הבדל ביניהם. אצל מלך בשר ודם נפתחים השערים בבוקר לכל העם ומביאים אליו כל דין ומשפט אבל בלילה השערים נפתחים רק לקרובים ביותר שאיתם המלך מתבודד. כך להבדיל במלכות שמים, ולכן אנחנו מזכירים את עניין השערים דווקא בערב שאז הם נפתחים לעם ישראל אוהביו של הקב"ה. (אוצרות מפרשי התפילה חלק ג עמוד 1226) בשבת בבוקר אנחנו גם מזכירים את פתיחת השערים, "הפותח בכל יום דלתות שערי חמה". ועל פי מה שהבאנו אפשר להסביר ששבת הוא יום מיוחד לעם ישראל (גוי ששבת חייב מיתה) ולכן אנחנו מזכירים גם בשחרית את פתיחת השערים. חשוב לציין שנוסח התפילה ניתקן על ידי אנשי כנסת הגדולה והם ידעו לכוון בדיוק מהו הנוסח הנכון והפירוש כאן הוא על פי הסבר אחד לדברים.
שאלה: בשר בכלי פלסטיק: אני קונה בשר טרי לא מבושל בסופרמרקט ומקבלת אותו ארוז בכלי מפלסטיק. האם הכלי עכשיו נחשב לבשרי?
תשובה: בשר קר ששהה בכלי פחות מיממה לא הופך אותו לבשרי.
שאלה: יאוש!!!: חזרתי בתשובה שלמה לפני כשלושה חודשים מתוך אהבת הקדוש ברוך הוא ורצון לומר לו על חיי כיהודיה. לצערי גדלתי בבית חילוני ובעברי הייתי עושה המון דברים שהיום אני ממש מתחרטת עליהם. ביום שבת האחרון היאוש הכריע אותי וחיללתי שבת. מה אוכל לעשות על מנת לכפר על זה? ואיך אני אמורה לנצח את היאוש? אין לי חברים דתיים וגם משפחתי איננה דתיה אני ממש לבד עם זה ומאוד קשה לי.
תשובה: מי שמאמין בד' לא יכול להיות מיואש כי הוא יודע שהקב"ה משגיח על העולם וכל מה שהוא עושה הכל לטובה. אני מחזק את החלטתך לשוב בתשובה. החלטה זו מקנה לך זכויות רבות ואת יכולה להיות בשמחה גדולה ולא ליפול ליאוש אם נכשלת שלא ברצונך. לא טוב להיות לבד בלי חברה ובלי הדרכה על כן תצרי קשר עם האתר ותמסרי את אזור מגוריך ואולי אפשר יהיה להציע לך למי להתקשר שיוכל להוציא אותך מבדידותך. חזקי והאמיני שהכל יהיה לטובה.
שאלה: הלל במניין מול סמיכות לשמונה עשרה: ישנם מקורות בהלכה שמראים על חשיבות אמירת ההלל במניין (למרות שמקורות אלו מתייחסים להלל שמקורו במנהג - כבראש חודש שי"א המובא במחבר אומר שלא יברך בלי מניין). לעומת זאת יש מקורות לחשיבות הסמיכות של ההלל לתפילת שמו"ע. שאלתי, אם אדם חייב מכורח המציאות להתפלל יחיד מוקדם בבוקר אך יכול להגיע להלל עם הציבור האם ימתין או יסמוך ההלל לשמונה עשרה? אם כן האם יש הבדל בין הלל בר"ח לבין הלל שלם (כבחנוכה)?
תשובה: מסברא נראה שעדיף שיאמר הלל לאחר שמונה-עשרה, כדי שיתפלל על הסדר תפילה שלמה.
שאלה: חוסר חשק בקיום המצוות: אין לי כבר חשק לקיים מצוות ולהתפלל אבל אני מאוד רוצה, מה לעשות? האם כדאי להפסיק לתקופה כלשהי ואז לחזור שוב?!
תשובה: יש ירידות ועליות בחיים הן בחיי הגוף והן בחיי הרוח. כגון, אדם מאבד את תיאבונו אולם אם לא יאכל כלל יפגע בבריאותו. עליו להמשיך לאכול גם בלי תיאבון ובסופו של דבר התיאבון יחזור. כך גם בחיי הרוח, לא להפסיק! אלא למצוא דרכים לחזק את הרצון אם ע"י לימוד אמונה או מוסר, או חיזוק השמחה כנהוג בחסידות או כל דרך אחרת ההולמת אותך.
שאלה: צילום דפי מקורות עם זכויות יוצרים: שאלתי היא איך בישיבות, באתרי אינטרנט תורניים, בסמניריונים וכו מצלמים רבנים מקורות מספרים. האם יש לזה היתר והרי הספרים מוגנים בזכויות יוצרים עפ"י חוק?
תשובה: בכל הספריות ברחבי תבל מצלמים דפי מקורות למרות מה שכתוב בספרים שאין לעשות זאת. יתרה מזאת, המו"לים מוכרים את ספריהם לספריות במודע שעל דעת כן הן קונות את הספרים. התשובה לכך היא שהמו"לים לא התכוונו לאסור צילום קטע למטרות לימודיות לא מסחריות.
שאלה: שמירה על צניעות לכשיבנה בית המקדש: לכשיבנה בית המקדש במהרה בימנו, עתידים לחזור כל עניני הטהרה, האם אצטרך לפרסם ברבים מתי אני אסורה? כי הרי כל כסא שאשב עליו יהיה טמא? מה עשו בזמן שבית המקדש היה קיים? השאלה פשוט מנקרת במוחי זמן רב וגורמת לי לפחד קצת מהגאולה.
תשובה: אין סיבה לדאגה בעזרת ד' כשיבנה בית המקדש יחזרו דיני הטהרה והכל יהיה בשמחה יש פתרונות שימנעו כל אי נעימות איני חושב שיש צורך להכנס לפרטים איך יפתרו אך יש פתרונות. כשיבנה בית המקדש כולם יהיו מאושרים.
שאלה: לתלות דברי תורה על לוח מודעות?: אנחנו מפעילות דוכן של "מעיני הישועה", ליד הדוכן יש לוח מודעות, חשבתי לתלות על הלוח דף עם כמה מילים על פרשת השבוע וכדו, כך שהוא ישאר שם כל הזמן. חברה שלי אמרה שאולי לא כדאי, שמא יזרקו את הדף, יתלו עליו או יגרדו אותו וכדו לא בכבוד הראוי לדף עם דברי תורה. היא הציעה שנחלק דף כזה, מה עדיף?
תשובה: אם אין בדף שמות קדושים אלא רק דברי תורה, הדבר מותר.
שאלה: קניה מחנות שבהסכם מוזכר בית המשפט: האם מותר לקנות מאתר אינטרנט כשהקונה חייב לאשר שהוא מסכים לתקנון האתר ובו מופיע כך:"סמכות השיפוט המוסכם והבלעדי הינו בית המשפט המוסמך בראשל"צ בלבד", האם אין בעיה של ערכאות עכו"ם?
תשובה: בשולחן ערוך חושן משפט סימן כ"ב נפסק שמי שהתחיב בקנין לדון בערכאות (בתי משפט שדנים שלא על פי התורה), אין הקנין חל,ואינו מחייבו, משום שהרי זה מתנה על מה שכתוב בתורה, והתנאי בטל והמעשה קיים. ועל כן למעשה וודאי טוב יותר ליצור קשר עם המוכר ולשנות תנאי זה (שמא התנה כן רק מחמת אי ידיעה וכל רצונו הוא רק שלא להיגרר לדון במקומות רחוקים שאינם מוסכמים), אך במקום שאי אפשר, הרי מותר לקנות ממנו, (אף שוודאי אם מוצאים לקנות ממקום שאינו נוהג כך הרי הוא עדיף), והרי הקונים כמין אנוסים בדבר זה. בכל אופן במקרה של תביעה, מבחינתך אין התנאי תקף כנ"ל, וצריך לתבוע ולדון בבית דין שדן על פי דיני התורה בלבד. הרב יהודה אודסר.
שאלה: ברכת מעין שלוש במקום ברכת המזון: מי שבירך ברכת מעין שלוש במקום ברכת המזון, ולהפך, מה הדין?
תשובה: צריך לחזור ולברך ברכה הראויה.
שאלה: הקדש ממון לצדקה: ראובן קיבל משמעון שטר כסף של 100 ש"ח כדי שראובן יתן את הכסף לצדקה. האם שטר זה של 100 ש"ח הוא הקדש? האם על ראובן למסור את השטר הספציפי הזה לצדקה? או שמא יכול לתת 2 שטרות של 50 וכו?
תשובה: אין צדקה כהקדש ואפילו אמר על שטר כסף מסויים כסף זה לצדקה מותר לפרוט אותו ומותר להחליף אותו בשטר אחר. אם הכסף הגיע לידי גבאי הצדקה נחשב כאילו בא לידי העניים ואי אפשר להחליף את השטר. (שולחן ערוך יורה דעה סימן רנט סעיף א)
שאלה: שלא עשני אשה?: אני אשכנזיה והתחתנתי עם ספרדי. מאז מאוד קשה לי לקבל את העובדה שאסור לי לברך, שהרי הייתי רגילה לברך בתפילות, בהלל, בהדלקת נרות וכו. האיסור לברך גורם לי להרגשה שבכלל התפילה לא רצויה, זה גורם לי להרגשה רעה מאוד, ואיני יודעת איך להתמודד איתה. בנוסף, כל הענין של מעמד האשה לא מובן לי - למה כולם מאחלים לי שתזכו לבן? ואם אני אהיה בהריון עם בת, אז זה רע? מאוד קשה לי כל העניין.
תשובה: יש שיחה של הרב צבי יהודה קוק בעריכתו של הרב אבינר בנושא הנ"ל. איני יודע כיצד בעלך פוסק. אולם רק אם הוא פוסק כמו הרב עובדיה את אינך יכולה לברך. שיבדוק עם פוסקים שהוא שואל אותם בנוגע לאפשרות לברך. לעצם הענין: את יודעת שהברכות אינם ניתנו למשה מסיני. בתחילה גם הגברים לא היו מתפללים בנוסח קבוע של אנשי כנסת הגדולה. ורק לאחר שראו שאנשים לא מתפללים מעצמם ראו צורך לקבוע מסמרות ולחייב גברים באמירת נוסח קבוע. אולם הנשים נשארו כמו מה שהיה במעמד הר סיני, תפלה מהלב ללא גדרים ונוסחים מחייבם. את יודעת שהלכות תפלה דווקא נלמדות מתפלת חנה. ערכה של התפלה לא נמדד בהיותה בנוסח קבוע. ערכה תלוי בעיקר בעבודה שבלב. בנוגע ליחס באופן כללי לנשים אני יכול רק לומד שחלק מתהליך הגאולה קשור לברור היחס האמיתי והראוי לנשים. כבר הנביא מעיד על זמן הגאולה "נקבה תסובב גבר". אני ממליץ לך לקרוא את ספרו של דניאל שליט בנושא זה.
שאלה: חסיד אומות עולם: האם לגבי גוי שהציל כ"כ הרבה יהודים כמו ולנברג (מעל 90,000) מתוך מטרה ברורה להציל את העם היהודי, האם לגביו ניתן לומר זצ"ל?
תשובה: מותר וצריך לספר בשבחו, אבל אין לקרוא לו "צדיק".
שאלה: תפילה ועדות שונות: בבי"ס מסויים מתמנים בכל שנה מספר ילדים מכיתות ח לגבאים על בית הכנסת שבבית הספר, שמיועד לתלמידים עצמם. בבית כנסת זה מיום היווסדו (לפחות 5 שנים), נקבע שהתפילה תהיה ע"פ נוסח החזן, לרבות סדר התפילה. בימים אלו, קבעו הגבאים הנ"ל, שבתפילת שחרית החזן יעשה תחנון ע"פ נוסח ספרד, ובמנחה ע"פ נוסח אשכנז, זאת כדי שלא יווצר מצב שבו יעלה גם במנחה וגם בשחרית חזן מנוסח אשכנז, והציבור יפסיד י"ג מידות באותו יום. טענת המתנגדים: דבר זה בניגוד למנהג המקום, כמו שמוזכר לעיל. מה גם, שאותם גבאים עצמם יכולים למנוע דבר זה, ע"י שיעלו ילד אחד כל יום שאומר י"ג מידות, במקום שילדים שאומרים י"ג מידות יפלו על פניהם בלי שיאמרו, ברצוני לשאול את הרב מה היה מומלץ לעשות והאם למה שעשו יש אחיזה בהלכה?
תשובה: לבי"ס אין דין של קהילה קבועה כי הילדים מגיעים מעדות שונות והרכב ביה"ס משתנה בכל שנה, לכן הרעיון לגוון עפ"י החזן הוא נכון כדי שכל העדות יבואו ליד ביטוי.
שאלה: האם לפי ר  צדוק מותר לבקש רעת שרון?: ר צדוק כותב בספרו צדקת הצדיק חלק א אות ע"א, שאסור להתפלל ברעת מישהו אם הוא עושה את הרעה כלפי שמים. אבל אם הוא עושה את הרעה כלפי הבריות "מותר לבקש רעתו" כי ענשו הוא מידה כנגד מידה?
תשובה: אכן כך כתב רבי צדוק, שרק על רשע בין אדם למקום אמרה ברוריה שאין לבקש את רעתם אלא צריך לבקש שיחזרו בתשובה. אבל אם הרשע עושה רעה לאנשים אחרים מותר לבקש את רעתו בתפילה, אלא שהוא מוסיף שם שזה בתנאי שהוא מתפלל לשם שמיים והוא יודע בעצמו שהוא נקי מפניות זרות.
שאלה: תפילה על אריאל שרון - המשך: הרב כתב: "על אריאל שרון האדם. יש להתפלל.". הדברים נראים לי מאד מוזרים (ואולי נכתבו מצד מוראה של מלכות?!) הרי נפסק שמי שפרש מדרכי ציבור. אחיהם. שמחים שנאבדו שונאיו של מקום. (שמחות ב,י) ונפסק ברמב"ם (אבל א,י) ובשו"ע (יו"ד שמה,ה) והגדיר בשו"ע והם האנשים שפרקו עול המצות מעל צוארם ואין נכללין בכלל ישראל בעשיית המצות ובכבוד המועדות. אלא הרי הן כבני חורין לעצמן. ואף הרב קוק זצ"ל (מאמרי הראי"ה עמ 89-93) קובע שדיון זה שייך אף בימנו, ואף בחיילים שנלחמו לצורך הגנת המולדת (והרב זצ"ל דוחה את הרעיון להבדיל בין פורשי מדרכי ציבור קמאי ובתראי שכה נהוג ע"י כמה אנשים). והנה המדובר במי שפרש מדרכי ציבור, ואף יותר מזה, שאף עליו פסק השו"ע שיש לשמוח (שמה,ה) ואיך נתפלל לרפואתו?
תשובה: יש להבחין בין אריאל שרון כאדם מישראל שהיו לו זכויות רבות במסירות נפש למען עם ישראל לבין תפקידו כראש ממשלה שלא כל אזרח מעונין שימשיך בתפקידו. ובמדינתנו הדמוקרטית יש בחירות בקרוב וזכותו של כל אזרח לקבוע מי יהיה ראש הממשלה הבא. כנראה שבכל מקרה אריאל שרון גם אם יבריא לא יוכל להמשיך בתפקידו עקב מצב בריאותו. לכן מי שאינו מעונין בהמשך תפקידו כראש ממשלה אינו יכול להתפלל על כך, כדי שלא יעשה שקר בנפשו. כעסך מתיחס בעיקר לתפקידו כראש ממשלה, ואכן כאמור אינך חיב להתפלל על כך. אך באשר להיותו אדם מישראל במה הוא שונה מכל אדם, גם אם אינו מקיים תורה ומצוות?!מוסכם על כל פוסקי דורנו שדינו כתינוק שנשבה וחובה להצילו ואף לחלל שבת עבורו וק"ו להתפלל לרפואתו יחד עם כל חולי עם ישראל. הוא לא שונה מהם. הרב קוק במקום אחר (באגרות) קובע שכל החילונים בימינו נחשבים לאנוסים שנסחפו באוירה כלל עולמית ודומה לזה כתב החזון איש וכך מקובל על כל.
שאלה: לתלות דברי תורה על לוח מודעות - המשך: הרב ענה שאם אין שמות קדושים ניתן לתלות. להבהרה, לכתוב "ה " ו"אלוקים" זה ר? מה לגבי פסוקים?
תשובה: מחיקת פסוקים אסורה רק מדרבנן.
שאלה: זכויות החזן: אני עולה לפעמים כחזן בבית הכנסת שלנו. ביום רגיל ובכל תפילה עם חזרת הש"ץ אני קובע מתי להתחיל את חזרת הש"ץ- במידה ואפשר. אבל בערבית של שבת, כאשר אין חזרת הש"ץ, אנשי בית הכנסת שלנו מתחילים את "ויכולו" כאשר רב בית הכנסת סיים את תפילתו-ולא כאשר אני מחליט להתחיל את "ויכולו". אני מפנה אליכם הרבנים שאלה זו כי לפעמים הרב מסיים לפני שאבי מורי מסיים, ובמידה ואני הייתי מחליט מתי להתחיל להתפלל, הייתי כבר מחכה עוד חצי דקה, כי אני יודע שאבי כבר לקראת סיום (הפרש של כמה שניות). ובגלל זה אח"כ הוא צריך להשלים את "ויכולו" עם משהו אחר. האם צריך לחכות לרב הבית כנסת או שהחזן מתחיל לפי רצונו, ואם כן אז מהו המקור למנהג זה?
תשובה: הנוהג לחכות לרב ולא למישהו אחר גם אם הוא אביך.
שאלה: צומות ונוטים להתייבשות: האם יש מקום להקל ולאפשר שתייה ב צומות קלים לסובלים מנטייה להתייבשות?
תשובה: חולה פטור מתענית, חוץ מתשעה באב ויוהכ"פ בהם רק פיקו"נ מצדיק אכילה ושתיה.
שאלה: תפילת ערבית במניין: אם אדם התחיל להתפלל בלי מניין, האם מותר לעצור אותו ולבקש ממנו שיתחיל מהתחלה ק"ש ויתפלל במניין?
תשובה: צריך לבקש ממנו להמתין לפני תפילת 18 לציבור ואז יענה לקדיש ויתפלל מנין תפילת עמידה. הרב יאיר פרייליך
שאלה: זימון נשים?: האם שלש נשים יכולות לזמן אחרי הסעודה, או האם זה לא מקובל מטעם צניעות?
תשובה: לפי ההלכה 3 נשים יכולות לזמן. כשהן לבד אין כאן כל בעיה של צניעות.